runetrust/blame-folketinget-dk huggingface dataset:
Carsten Bach (LA), 2023-05-02:
Tak for det.
Jeg skal forsøge at gøre det kortere end de 10 minutter.
Først og fremmest tak til ministeren for redegørelsen.
Det nordiske samarbejde har jo traditionelt mest haft en karakter af sådan et tørt, teknokratisk, midtsøgende arbejdsfællesskab, hvilket ministerens redegørelse også meget flot er et udtryk for.
Der er tale om et arbejdsfællesskab, hvor man ikke har været enige om alt, men man har valgt at gå ind i arbejdsfællesskabet med hinanden, fordi det var det, man mente var bedst for de respektive nordiske lande.
Det har heldigvis ændret sig meget markant.
Personligt mener jeg faktisk, at Norden og de skandinaviske lande set i et internationalt samarbejdsperspektiv nok aldrig har stået tættere på hinanden end netop nu.
Den ændring er sket på ganske kort tid over det seneste år, hvor det nordiske samarbejde mere har taget form af et værdifællesskab – og et værdifællesskab med en meget stærk fælles referenceramme i forsvaret af de liberale, demokratiske værdier.
Det er en udvikling, som jeg selv og Liberal Alliance er meget begejstret for.
Det kan jo ligefrem være, at vi nu endelig med det nye nordiske samarbejde kan få skabt nogle reelle resultater frem for de mange hensigtserklæringer, som vi jo tidligere har været vidner til.
Grundlaget er i hvert fald skabt med et kommende nyt og tæt samarbejde om forsvars- og sikkerhedspolitikken, og den drøftelse vil jeg så ikke foregribe her, men det må afvente det næste punkt på dagsordenen, hvor netop det nordiske forsvars- og sikkerhedspolitiske samarbejde er på dagsordenen til debat.
Blot vil jeg konstatere, at platformen med alle de nordiske lande lige om lidt samlet i NATO er en meget stærk ramme og et godt udgangspunkt for et nyt udvidet og mere værdibaseret nordisk samarbejde.
Et bevis på det her nye og mere værdibaserede nordiske fællesskab foldede sig ud for rullende kameraer for en uges tid siden, da den svenske statsminister på pressemødet i forbindelse med sit besøg her i Danmark med reference til udlændingepolitikken erklærede, at Sverige er 10-15 år bagefter Danmark, og at de åbne armes politik i Sverige nu er fortid.
Det betragter jeg som en meget, meget klar tilkendegivelse fra den svenske regeringsleder om, at der nu er åbnet for et langt mere værdibaseret samarbejde i Norden.
Det kan også give sig udslag i et langt mere udbygget samarbejde på andre områder: Det kunne f.eks. være grøn omstilling, som flere har været inde på, det kunne være marin infrastruktur og forsyningssikkerhed i et kommende så tættere samarbejde om udviklingen i Østersøen, Kattegat og Skagerrak, hvor de kommende års meget, meget dyre investeringer selvfølgelig skal koordineres langt bedre på tværs af de nordiske lande til gavn for alle i Norden.
Så tror jeg, at jeg vil sige, at med de ord tager Liberal Alliance redegørelsen fra ministeren til efterretning.
Tak for ordet.
Kim Edberg Andersen (NB), 2023-05-02:
Tak for det.
Nu har jeg siddet til nogle redegørelser hernede, og det er da sjældent, jeg har hørt, at der aldrig er blevet stillet et spørgsmål.
Vi er enige, og det er sådan lidt en skåltaleredegørelse.
Det er en god redegørelse, tak for redegørelsen.
Det er jo også et samarbejde, vi alle sammen er enige om kan bidrage med rigtig nyttig viden, og vi kan alle sammen blive bedre af at lytte til hinanden.
Men jeg bliver selvfølgelig lidt bekymret, når Radikale Venstre siger, at de vil til at snakke engelsk der.
Jeg forstår godt bekymringen, hvis der er en enkelt finne, man ikke sådan helt naturligt forstår.
Men det er jo også et skråplan.
Nordisk samarbejde er jo også, at vi fejrer, at vi er forskellige, men med mange ligheder, som vi kan styrkes på og blive enige om.
Så i stedet for at bidrage til skåltalerne vil jeg sige, at der også er nogle steder, hvor det ikke sådan helt virker alligevel, ikke?
I Nordjylland kan vi da godt se med undren på, hvordan fiskekvoterne aldrig kommer helt på plads, når nu vi er så gode til at samarbejde.
Det kunne vi måske blive bedre til.
Det kunne også være, vi var bedre til at skyde en enkelt sæl eller to på den danske side af Øresund.
Der er nogle steder, hvor vi sådan helt faktuelt godt kunne samarbejde lidt hurtigere, lidt smidigere og lidt bedre.
Det skal vi blive bedre til.
Så skal vi også være bedre til at holde ved, at vi også er nationalstater.
Så hvis vi har lyst til at have en grænse til Sverige, så finder vi en løsning på det, i stedet for at vi synes, at det hele skal være åbent, for nu er det nordisk og alt sammen rigtig godt.
For som det også blev påpeget, har svenskerne jo selv indrømmet, at de er 15 år bagud.
Jeg vil nok påstå, at de er længere bagud, i forhold til hvornår de fik sagt stop for de åbne arme.
Det gør jo så også, at vi står i et nordisk samarbejde, hvor der er forskellige præmisser, vi bliver nødt til at forholde os til, og nogle problemstillinger, som måske er nye, men ikke desto mindre vigtige, f.eks. i forhold til om der skal være en grænsekontrol, som vi så på en eller anden måde gør så lempelig, som det nu er muligt, men hvor vi også accepterer, at der er blevet truffet forskellige valg igennem de sidste år, som gør, at det nordiske samarbejde på nogle måder måske skal skrues lidt ned og så, på regulering af sæler f.eks., måske skulle skrues lidt op.
I Nye Borgerlige siger vi tak for en god redegørelse og tak for en god debat.
Jeg tror ikke, der vil blive mange spørgsmål til mig heller, så den næste minister, der stod og trippede før, kan også snart komme på.
Jette Gottlieb (EL), 2023-05-02:
Altså, for mig hænger det fuldstændig nøje sammen med, at jeg snakker om et civilt beredskab og en civil tilgang til mange af de kriser, vi står over for, og derfor kan jeg jo ikke sige: Nå, men så løser vi uden videre problemet med Rusland og den russiske trussel i NORDEFCO.
Jeg tror, at vi taler os højere og højere og nemmere og nemmere ind i en militær oprustning, og det tror jeg fører et galt sted hen.
Det er sådan nogle ting, jeg mener at vi tilsammen vil være bedre til at løse inden for det nordiske område.
Den anden del af det er, at vi jo har set, at NATO igennem de sidste 20 år har bidraget til noget, jeg ikke vil kalde territorialforsvar, men snarere noget, der kunne minde en lille smule om angreb, forskellige steder i verden, og det er jeg i hvert fald meget opsat på at stoppe.
Anne Valentina Berthelsen (SF), 2023-05-02:
Ja, men når jeg har haft samtaler med Enhedslisten om NATO, har I tit sagt, at NATO's forsvarsbudget er meget større end Ruslands, så derfor behøver vi ikke at opruste – vi har allerede brugt rigeligt med penge på militæret.
Charlotte Munch (DD), 2023-05-02:
Forslaget, vi skal behandle i dag, udmønter aftalen om en akutpakke for sygehusvæsenet indgået af regeringen og Danske Regioner den 23. februar 2023.
Der skal ikke herske nogen tvivl om, at vi i Danmark har en akut mangel på sundhedspersonale, herunder sygeplejersker og sosu-assistenter med flere.
Derfor vil jeg gerne benytte min taletid til at takke alle de gode medarbejdere, som knokler dag og nat for at passe på os alle sammen.
Det skal I have tak for!
Uden jer ville vores samfund ikke kunne hænge sammen.
I 2030 kan vi risikere at mangle 16.000 sæt hænder i hjemmeplejen, hvis ikke vi lykkes med at uddanne flere.
Det er et skræmmende tal, og det er et tal, som kræver handling.
Sagen er bare den, at vi mangler hænder flere steder i samfundet, og derfor vil jeg påpege Dansk Arbejdsgiverforenings høringssvar, hvor det problematiseres, at fritagelsen for fradrag for arbejde i efterlønnen bør gælde alle efterlønsmodtagere uagtet deres arbejdssted.
Når det er sagt, er vi i Danmarksdemokraterne tilfredse med, at forslaget vil øge incitamentet til, at personer på efterløn vil vende tilbage til arbejdsmarkedet.
I forslaget fremgår det bl.a., at man vil afskaffe modregning i efterløn 2023 og 24 for medarbejdere i sundhedsvæsenet, herunder plejesektoren.
På den måde kan sundhedspersonalet, der vender tilbage til arbejdsmarkedet fra efterløn, bidrage til at afvikle aktuelle udfordringer i sundhedsvæsenet.
På den baggrund støtter Danmarksdemokraterne forslaget.
Helle Bonnesen (KF), 2023-05-02:
Hvordan finder vi en vej til at få flere arbejdstimer ind i sundhedsvæsenet?
Det gør vi med det her forslag.
Der er tale om både en række offentlige tilbud samt på privathospitaler, der udfører opgaver under regionale udbud eller det udvidede frie sygehusvalg.
Det er vel at mærke inklusive psykiatrien og det somatiske område.
Det er tiltrængt!
Man kunne godt påstå, at det her kunne være et skråplan, altså at man giver særlige vilkår til raske mennesker, som kan arbejde, og at ordningen omkring efterløn kan skabe de forkerte incitamenter.
Men der ligger en rigtig stor opgave foran sundhedsvæsenet: Der er personalemangel, der er en coronapukkel, som der skal arbejdes af på, og vi taler om 2 år.
Så der er tale om en helt ekstraordinær situation, og vi mener, at de positive elementer overhaler de udfordrende elementer.
Det er ovenikøbet et eksempel, man måske kan huske på til en anden gang med andre brancher, som måske kan komme i lignende situationer, hvor der opstår alvorlige efterspørgsel efter arbejdskraft.
Danske Regioner har også haft forslaget til behandling, og her har Konservative stemt for, og det agter vi naturligvis at følge op på her.
Så meldingen herfra er et ja til forslaget.
Victoria Velasquez (EL), 2023-05-02:
Tak, formand.
Jeg synes, der er blevet sagt mange gode ting i forhold til at støtte det her lovforslag.
Tak for præsentationen af det også.
Vi støtter, og jeg vil måske vælge at bruge nogle ord på det her med, at vi mangler hænder i vores sundhedsvæsen.
Jeg tror, de fleste slet ikke er i tvivl om, at vi mangler hænder, både i vores sundhedsvæsen, men også generelt på plejecentre, hospitaler og sundhedshuse, sådan kunne man fortsætte listen.
Og der er det her jo slet ikke tilstrækkeligt, i forhold til hvad det er, der er brug for,
og der synes vi, at det er vigtigt, at vi arbejder videre, og at vi rent faktisk laver en handlingsplan, sådan så det ikke kun er her og nu, at vi reagerer på det og prøver at se, om man kan få flere til at løfte nogle af de her vitale opgaver.
Så det er noget af det, som vi selvfølgelig vil fortsætte med i den videre kamp, og det synes jeg var vigtigt lige at adressere, så vi ikke kommer til at lyde, som om vi med det her forslag nu løser problemet med rekruttering til vores sundhedsvæsen.
Men vi støtter det.
Katrine Robsøe (RV), 2023-05-02:
Tak for det, formand, og tak til dem, der før mig lige har gennemgået, hvad lovforslaget jo handler om.
Jeg tror, jeg vil starte med at sige, at jeg deler nogle af de samme overvejelser, som Konservative præsenterede heroppefra, i forhold til hvad der kan være af udfordringer, men også hvad der er af fordele ved det her lovforslag.
Jeg tror, vi alle sammen kan se den enorme mangel, der er på kollegaer til vores ansatte i vores sundhedsvæsen.
Det er jo sådan set en udfordring, vi har rigtig, rigtig mange steder i vores samfund, og derfor synes jeg egentlig også, det er vigtigt at holde fast i, at det her lovforslag naturligvis konkret handler om vores sundhedsvæsen, men at det jo er en udfordring, som vi kommer til at arbejde med i det her Folketing af mange omgange.
Derfor glæder vi os også i Radikale Venstre til rent faktisk at diskutere de her udfordringer på en bredere palet med regeringen fremadrettet, så vi reelt kan gøre noget ved, at vi simpelt hen mangler mennesker til at udføre alle de opgaver, som vi gerne vil.
For det handler jo ikke kun om, at vi mangler folk og gode kollegaer i vores sundhedsvæsen.
Vi kommer heller ikke i mål med den grønne omstilling, hvis ikke vi rent faktisk har kollegaer nok til at finde løsningerne på det.
Og der er så mange gode grunde til at sørge for, at de dygtige måske lidt mere gråhårede medborgere, vi har derude, rent faktisk har lyst til at blive lidt længere på arbejdsmarkedet.
Jeg tror, mange af os kan huske, hvordan det var at blive ansat på sit første fuldtidsjob, efter man var færdiguddannet.
Ligesom ordføreren for Liberal Alliance nød jeg i hvert fald, at der faktisk var nogle, der havde noget erfaring, der var lidt ældre, og som kunne fortælle mig, hvordan tingene fungerede.
Og derfor giver det jo rigtig god mening, at vi sørger for, at der er gode muligheder for at blive.
Så med de ord vil jeg sige, at hos Radikale Venstre ønsker vi i hvert fald at støtte lovforslaget, men vi glæder os også rigtig meget til at se på, hvordan vi rent faktisk kan sørge for flere dygtige kollegaer hele vejen rundt i vores samfund.
Tak for ordet.
Peter Kofod (DF), 2023-05-02:
Tak for det, formand.
I Danmark betaler vi høje skatter.
Derfor er det også rimeligt at forvente, at hvis man bliver syg, får man selvfølgelig en god og hurtig behandling.
For Dansk Folkeparti er det helt centralt, at Danmark til enhver tid har et sikkert og trygt sundhedsvæsen.
Men vi står over for massive udfordringer.
Vores sundhedsvæsen er under pres, og der er behov for, at vi handler hurtigt.
Med forslaget her får efterlønnere et økonomisk incitament til at træde til.
Det vil gøre det muligt, at sundhedspersonale med fordel kan vende tilbage til arbejdsmarkedet fra efterløn og bidrage til at afhjælpe de problemer, som vores sundhedsvæsen står over for.
Sundhedspersonale i hele Danmark har i flere år råbt op om, at de løber for stærkt, og at de ikke har tid til at klare deres arbejdsopgaver.
Vi er nødt til at kigge alle steder for at finde de bedste løsninger.
Vi er nødt til at kigge på langsigtede løsninger, men vi kan ikke vende det blinde øje til, at der også er et akut behov for løsninger, der kan gøre en forskel allerede nu.
Derfor er det her lovforslag fornuftigt.
At give personer på efterløn en mulighed for at vende tilbage til sygehusene, skaber jo ikke kun tryghed for personalet, men også for patienterne og for deres pårørende, og derfor støtter vi forslaget.
Men vi mener ikke, at det kan stå alene.
Der skal langt flere løsninger på bordet for at afhjælpe de problemer, vi er i.
Og vi mener sådan set heller ikke, at vi kan vente på alle mulige kommissioner, men at vi er nødt til at komme i gang hurtigt.
Helt generelt vil jeg også sige, at der er behov for, at vi gør langt mere på vores arbejdsmarked for at fastholde seniorer med positive virkemidler – ikke med pisk, men med mere gulerod.
Hvis vi i Danmark var lige så god til at beskæftige vores seniorer, som man er i nogle af vores nordiske nabolande, så ville titusindvis flere danskere være på arbejdsmarkedet, og det ville være en meget positiv ting både for samfundet og for statskassen, men også for mange aktive mennesker, der ville komme til at passe godt ind på vores arbejdsmarked, der hungrer efter mere arbejdskraft.
Men Dansk Folkeparti kan støtte lovforslaget.
Tak for ordet.
Kim Edberg Andersen (NB), 2023-05-02:
Hvad man vælger at stemme til det her lovforslag, kommer jo an på, hvordan man ser præmissen.
For hvis man vælger at tage præmissen, at vi har brug for sygeplejersker og sundhedspersonale, ja, så giver det rigtig god mening – det gør det – men hvis man kigger bagud og siger, at vi så nu vælger at sige til folk, vi har sagt var for nedslidte til at være på arbejdsmarkedet, alle dem, der skulle have en måde at komme ud af arbejdsmarkedet på, at I kan få lov at komme tilbage på arbejdsmarkedet, mod at vi ikke modregner jer for den ydelse, vi har brugt som undskyldning for, at I ikke kunne være på arbejdsmarkedet før, så er det jo selvfølgelig, det bliver lidt mudret.
Som udgangspunkt støtter vi naturligvis forslaget.
For i Nye Borgerlige anerkender vi, at man stadig har for travlt med at sende sunde og raske mennesker uden for arbejdsmarkedet med en hastighed, som ikke kan følge med den udvikling, man har behov for i arbejdsstyrken, primært inden for velfærdsområderne.
Der er nogle bekymringer i forhold til, hvem der kan få lov, og hvem der ikke kan få lov, og jeg køber også ind på Liberal Alliances problemstilling med, at der simpelt hen er nogle, der kan spekulere i det at få en offentlig ydelse og samtidig gå på arbejde uden at blive modregnet.
Det er jo en præmis, som man bliver nødt til at anerkende, uanset hvor stor en fortaler man er for Arnepensionen, Arnepluspensionen eller efterlønnen.
Vi har sendt alt for mange mennesker uden for arbejdsmarkedet, som kunne arbejde, og nu beder vi de samme mennesker om at komme ind og give en hånd med igen.
Den sidste del er vigtig, for vi mangler dem, og det her er lidt – og det er nu med risiko for at få formanden på nakken – som at pisse for at holde sig varm.
Jeg er ked af at se, at vi har sendt så mange mennesker ud uden fra Folketingets side at have tænkt lidt mere langsigtet på at sørge for den velfærd, vi i årevis har vidst at vi nu ville komme til at mangle personale inden for, og at det først er nu klokken to minutter i tolv, vi reagerer, lidt i panik, og helt sikkert på den dyreste måde, vi kan gøre det på, men helt faktuelt også et nødvendigt tiltag.
I Nye Borgerlige kommer vi naturligvis til at støtte det her forslag, men jeg håber også, at det åbner øjnene i Folketingssalen for, at vi skal til at gentænke, hvor mange exitter fra arbejdsmarkedet vi egentlig har tænkt os at der er, uden at tænke på, at velfærden også skal fungere, når de ældre generationer bliver større end de yngre.
I Nye Borgerlige støtter vi forslaget.
Ane Halsboe-Jørgensen (S), 2023-05-02:
Tak for det, formand.
Tak for ordet, og også tak for jeres bemærkninger fra forskellig hånd undervejs i behandlingen af lovforslaget.
Det her lovforslag udspringer af en aftale om en akutpakke for sundhedsvæsenet, som regeringen indgik med Danske Regioner tilbage i februar.
Som flere ordførere har været inde på, bunder det i et behov for personale i vores sundhedsvæsen.
Det er helt afgørende, at vi får løftet den udfordring, sådan at trygheden i vores sundhedsvæsen kan være intakt.
Med lovforslaget giver vi efterlønsmodtagere et ekstra incitament til at bidrage til indsatsen i sundhedsvæsenet, og det er bare ét ud af mange initiativer i aftalen, som skal afhjælpe de aktuelle udfordringer i sundhedsvæsenet og bl.a. bidrage til at nedbringe ventetiderne for os alle.
Samtidig er det jo også et element ud af flere, der gør det mere attraktivt for seniorer at bidrage på arbejdsmarkedet.
Det vender vi tilbage til ad flere omgange.
For vi ønsker fra regeringens side, at det kan lade sig gøre og er attraktivt for vores seniorer i det omfang, man kan og vil, at bidrage på arbejdsmarkedet.
Derfor bliver det også et ud af flere initiativer, der understreger den værdifulde ressource, som vores seniorer har, den dyrebare viden, der ligger her, og den erfaring, som kommer arbejdsmarkedet til gode.
Derfor lægger det sig i en slipstrøm af andre forslag, som vi også kommer tilbage til, om bl.a. at afskaffe modregning i folkepensionen.
Samlet set giver det gode muligheder for, at det er attraktivt at fortsætte med at arbejde som senior, og bidrager samtidig til, at vi har flere hænder på et arbejdsmarked, der virkelig har brug for dem.
Tusind tak til partierne for behandlingen af forslaget.
Jeg ser frem til den videre proces.
Victoria Velasquez (EL), 2023-05-02:
Jeg har et spørgsmål, som også er blevet rejst i høringssvarene, som drejer sig om, at det skal præciseres, hvad det er for nogle kriterier, der stilles op for, hvilke medarbejdere og arbejdsfunktioner der ikke er omfattet.
Det vil jeg bare spørge om ministeren har tænkt sig skal ske, og om ministeren kan bekræfte, at det ikke på bekendtgørelsesniveau er blevet fastsat, hvilke bestemte arbejdsfunktioner der ikke bliver omfattet af fradragsfritagelsen.
Ane Halsboe-Jørgensen (S), 2023-05-02:
Vi har lavet en ordning, som forhåbentlig gør det nemt at gennemskue, om man er omfattet.
De arbejdspladser, der er omfattet, er alt arbejde på offentlige sygehuse, i praksissektoren, for den kommunale sundheds- og ældrepleje og på relevante privathospitaler.
Her kan der opstå et ekstra pres for at skaffe arbejdskraft i tiden, hvor arbejdet med at nedbringe ventelisterne står på,
og det bidrager det her til.
Man er også omfattet, hvis man er ansat hos en privat leverandør, der leverer de her sundhedsydelser til kommunerne eller regionerne.
Det er arbejdsløshedskasserne, der kommer til at administrere ordningen.
Det er også dem, der i forvejen administrerer efterlønsudbetalingerne, og derfor kan man kontakte sin a-kasse, hvis man er i tvivl.
Karsten Hønge (SF), 2023-05-02:
Lovforslaget flytter lidt på to forskellige udfordringer.
Det giver noget ekstra i lommen til folk, som er på efterløn, og det skaffer noget ekstra arbejdskraft til sundhedssektoren, hvor der jo i den grad er brug for den.
Det er to gode formål, vi her gør lidt ved.
Der er en forskelsbehandling, som jeg ikke forstår, og som jeg synes man skulle gøre noget ved i samme omgang.
Jeg kan også se, at både 3F og BUPL støtter lovforslaget, men de giver udtryk for, at det her tiltag skal udvides, sådan at modregningen fjernes generelt og da i hvert fald på de områder, hvor der er mangel på arbejdskraft.
Det synes jeg er en god pointe fra 3F og BUPL.
Jeg kan også se, at 3F kommer med et høringssvar, hvor de foreslår, at beløbsgrænsen i den i forvejen bestående regel om lempeligt fradrag i efterlønnen op til en beløbsgrænse på 42.275 kr. sættes op eller fjernes.
Jens Joel (S), 2023-05-02:
Tak for det, formand.
Jeg skal i dag tale om det her lovforslag, som er en del af en udmøntning af en aftale, man har lavet med Danske Regioner.
Sundhedsvæsenet har også stået i nogle meget ekstraordinære omstændigheder gennem længere tid, og derfor har der været behov for at sætte ind på en lang række områder.
Det er den aftale, som regeringen og sundhedsministeren indgik med Danske Regioner i februar, så vidt jeg husker.
Vi haft lignende ordninger tidligere, både da vi modtog ukrainere, som havde brug for, at vi fik alle folk af huse, og under corona.
Og nu har vi altså igen i 2023 og 2024 et forslag om at fjerne modregningen i efterlønnen, hvis man er i sundhedssektoren – og det er vel at mærke både den regionale og kommunale sundhedssektor, uanset om det er offentlige eller private hospitaler.
Hvis man leverer sundhedsydelser til kommuner eller regioner, er man også omfattet, og så vil man, om man så må sige, blive belønnet ved ikke at blive modregnet i efterlønnen, hvis man vælger at arbejde, mens man modtager efterløn.
Eva Kjer Hansen (V), 2023-05-02:
Tak, hr. formand.
Tak for ordet.
Vi har et sundhedsvæsen, der er voldsomt udfordret.
Vi har krise i sundhedsvæsenet, og hver uge pibler der flere historier frem i medierne om de udfordringer, der er at slås med, og frem for alt mangler der personale rundtomkring.
Så derfor hilser vi det velkommen, at vi som led i akutpakken for sundhedsvæsenet nu også giver mulighed for, at efterlønsmodtagere i de kommende år kan bidrage i sundhedsvæsenet uden at blive modregnet i deres efterløn.
Det skulle gerne motivere mange flere til at tage en ekstra tørn i sundhedsvæsenet og hjælpe i forhold til den mangel på arbejdskraft, der er.
For os i Venstre har det været rigtig vigtigt, at man ved alle former for arbejde får mulighed for at undgå at blive modregnet i efterlønnen.
Det er rigtig vigtigt for os, at man ikke skal opleve, at man bliver straffet økonomisk for, at man yder en ekstra indsats, og for, at man giver en hjælpende hånd i den situation, der er i sundhedsvæsenet.
Netop i den sammenhæng er det supervigtigt, at det er en bred vifte af arbejde i sundhedsvæsenet, det gælder, altså både på de offentlige sygehuse, på udvalgte private sygehuse, i praksissektoren, i den kommunale sundheds- og ældrepleje og også, når man er ansat af en privat leverandør, så vi giver alle disse grupper den her mulighed.
Carsten Bach (LA), 2023-05-02:
Det, der var mit spørgsmål, var mere rettet mod Østersøregionen.
Hvad er det for konkrete trusler, som den fungerende forsvarsminister ser for sig dér?
Og er det noget, som Danmark en til en skal kunne imødegå, eller skal vi kunne imødegå det i et samarbejde de nordiske lande imellem?